Kushuthwe ifilimu kwaJika-Joe | News24Kushuthwe ifilimu kwaJika-JoeINDAWO yakwaJika-Joe ingenye yezindawo ezizovela kwifilimu elisha elibizwa nge-Human Trafficking part 3 nelizophuma ekupheleni kwalo nyaka.Leli filimu lishuthelwe endaweni yakwaJika-Joe kusetshenziswa abalingisi baseMgungundlovu nabaseMlazi, eThekwini.NgoLwesithathu olwedlule abaqondisi balefilimu bavakashele kule ndawo bezoshutha khona ezinye zeziqephu.Ngokusho kukaMqondisi waleli filimu uMnuz Bheki Zikhali uthe inhloso yale filimu ukuqwashisa ngezinkinga lokushushumbiswa kwabantu nokuntshontshwa kwezingane.Uthe: “Seziningi kakhulu izigameko zokushushumbiswa kwabantu besifazane bethenjiswa imisebenzi kanye nezigameko zokuntshontshwa kwezingane. Yingakho sithe ake sisukume silwe nalesi sihlava siqwashise umphakathi ngendlela yefilimu. Sifuna abantu baqaphele ikakhulukazi lemisebenzi ekhangiswa kuma-internet. Ngaphambi kokuba bafake izicelo zayo nokuthi bayamukele kumele baqale bayihlolisise ukuthi ikhona ngempela yini ngoba ziningi izigameko zabantu abahamba bethi bathole imisebenzi kodwa bangaphinde babuye.“Abanye babo badayisiswa imizimba emazweni angaphandle ngoba bahamba bethi bathole imisebenzi ngenxa yokuthi ayikho imisebenzi eMzansi Afrika. Okubuhlungu kakhulu ngalezi zigameko wukuthi abantu abayizisulu zazo abafuni ukuphumela obala bakhulume ukuze kuzoxwayiswa nabanye,” kubeka yena.Uqhube wathi into eyenze ukuthi bazoshutha ingxenye yaleli filimu kwaJika-Joe ingoba bebefuna ukunikeza abalingisi baseMgungundlovu ithuba lokuba bakhombise ithalente labo.“Bebehleli bexhumana nami becela ukuba ngibasize ngokuveza ithalente labo yingakho ngiqoke ukuthi ngisebenzise isiqephu esishuthelwe kwaJika-Joe ukuze beveze leli ithalente.”
